राधा कृष्ण का प्रेम तो त्याग तपस्या की पराकाष्ठा है। अगर प्रेम शब्द का कोई समानार्थी है तो वो राधा कृष्ण है। प्रेम शब्द की व्याख्या राधाकृष्ण से शुरू हो कर उसी पर समाप्त हो जाती है। राधाकृष्ण की प्रीती से समाज में प्रेम की नई व्याख्या एक नवीन कोमलता का आविर्भाव हुआ। समाज ने वो भाव पाया जो गृहस्थी के भार से कभी भी बासा नहीं होता। राधाकृष्ण के प्रेम में कभी भी शरीर बीच में नहीं था। जब प्रेम देह से परे होता है तो उत्कृष्ट बन जाता है और प्रेम में देह शामिल होती है तो निकृष्ट बन जाता है। रुक्मणी व कृष्ण की अन्य रानियों ने कभी भी कृष्ण और राधा के प्रेम का बहिष्कार नहीं किया। रुक्मणी राधा को तबसे मानती थी जब कृष्ण के वक्ष स्थल में तीव्र जलन थी नारद ने कहा की कोई अपने पैरों की धूल उनके वक्ष स्थल पर लगा दे तो उनका कष्ट दूर हो जायेगा कोई तैयार नहीं हुआ क्योंकि भगवान के वक्ष स्थल पर अपने पैरों की धूल लगा कर हज़ारों साल कौन नरक भोगेगा ,लेकिन राधा सहर्ष तैयार हो गयीं उन्हें अपने परलोक की चिंता नहीं थी कृष्ण की एक पल की पीड़ा हरने के लिए वह हज़ारों साल तक नरक भोगने को तैयार थी।उस समय तो रुक्मणी चमत्कृत थी जब कृष्ण के गरम दूध पीने से राधाजी के पूरे शरीर पर छाले आ गए थे कारण था कि राधा तो उनके पूरे शरीर में विद्यमान हैं। कृष्ण ने यौवन का पूर्ण आनंद लिया जो संयमित था उनकी उद्दीप्त मुरली की तान ने कभी भी मर्यादों की सीमाओं का उल्लंघन नहीं किया।